Gandia mostra el seu agraïment a Héctor Cabrera
12 setembre 2018

## Gandia mostra el seu agraïment a Héctor Cabrera12 setembre 2018Última actualització: 14 juliol 2025

![](../gestion/img/_AO_6488-copia.jpg)  
  

**L’Alcaldessa de Gandia, Diana Morant**, acompanyada de la **regidora d’Esports, Lydia Morant**, han rebut aquest matí a l’Alcaldia l**’atleta del Club de Córrer El Garbí, Héctor Cabrera**, qui ha acudit juntament el **president del club gandià, Ximo Mas**.

L’atleta, enrolat en el Projecte FER de la Fundació Trinidad Alfonso és dels esportistes saforencs més reconeguts dins i fóra del territori valencià. El darrer èxit, el va aconseguir a finals d’agost a Berlín, on es va proclamar Campió d’Europa de llançament de javelina, en la modalitat de discapacitat visual, i va confirmar la seua presència en l’elit internacional. Va assolir el seu objectiu en el seu tercer Campionat d’Europa i es va penjar la medalla d’or.

Amb anterioritat, ja es va proclamar campió continental en l’edició Swansea’14. En el mundial de Londres de l’any passat va obtindre la medalla de bronze i ara el seu REPTE és arribar als Jocs de Tokio 2020, encara que continua amb el calendari de campionats.

Va participar en els JOCS PARALÍMPICS DE RÍO DE 2016 i fa uns mesos va batre el **rècord del món** paralímpic de javelina durant el transcurs del Campionat Autonòmic Absolut per Clubes (Ho va fer en la primera competició que vam fer a Gandia en la pista ja homologada).

Tot i que ell és d’Oliva, pertany al Club de Córrer el Garbí i el seu vincle amb la nostra ciutat és molt estret. Va ser un dels padrins de la Volta a Peu de la Fundació Espurna i va participar en el Dia Olímpic que va celebrar la nostra ciutat abans d’estiu. A més, ha estat distingit també com a Millor Esportista de Gandia.

_“A Gandia sempre hem admirat a Hèctor Cabrera perquè considerem que és un exemple i un referent per a totes i tots. Així que vull donar-li_ _l’enhorabona pel seu triomf, per ser un fantàstic ambaixador de la nostra ciutat arreu del món. Ell fa que Gandia siga reconeguda dins i fora pels seus esportistes, i això no fa més que donar-nos prestigi com la Ciutat Esportiva i Saludable que som. I també és necessari reconèixer l’esforç, la dedicació, la constància, la disciplina i els durs entrenaments que realitza cada dia per superar-se. Diuen que una persona no és allò que aconsegueix sinó allò que supera, i Héctor Cabrera se supera en cada prova i aconsegueix èxits més importants”._

 L’alcaldessa també ha felicitat el Club de Córrer El Garbí i els seus entrenadors per tota la tasca que realitzen. _“Una tasca que els ha posicionat com un club referent en la nostra ciutat que es caracteritza per promoure i participar en moltíssimes activitats. (Mitja Marató Ciutat de Gandia, San Silvestre, Levántate Corriendo....”_.

Per la seua Banda, Cabrera ha expressat el seu agraïment a la ciutat, en la qual passa moltes hores i que li ha mostrat sempre molts reconeixements: _“Gran part del meu cor ja forma part de Gandia. És tot un orgull portar el nom del club i la ciutat. El treball diari dels nostres clubs fa que cada vegada hi hagen més esportistes a Gandia que aconsegueixen importants èxits”_.

Mas ha mostrat l’orgull que representa per al CC El Garbí tindre _“un referent de l’esforç, la constància i el sofriment. És un gran atleta, però millor persona”_.

Finalment, la regidora d’Esports i ex-esportista d’elit, Lydia Morant, ha felicitat també Héctor pels resultats i la trajectòria esportiva, així com al club per la seua tasca. 

[Twittear](https://twitter.com/share)